**Moment de Rugăciune Taize**

*13.09.2019*



**Cantec -** *Vino Duhule Sfinte*

*\*între strofele psalmului se cântă odată refrenul.*

**Psalmul 51 (50)**

***Mărturisirea păcatelor şi cerere de iertare***

*2 Când a venit la el profetul Natán,*

*după ce păcătuise cu Batşéba.*

*3 Ai milă de mine, Dumnezeule, după marea ta bunătate,*

*şi, după mulţimea îndurărilor tale, şterge fărădelegea mea!* ***R.***

***R. Cântă suflete, pe Domnul tău cel sfânt***

***Cântă suflete, el viaţă dăruie.***

*4 Spală-mă cu desăvârşire de nelegiuirea mea*

*şi curăţă-mă de păcatul meu!*

*5 Căci recunosc fărădelegea mea*

*şi păcatul meu stă pururi înaintea mea.* ***R.***

*6 Împotriva ta, numai împotriva ta am păcătuit*

*şi ce-i rău înaintea ta am făcut.*

*De aceea, tu eşti drept în sentinţele tale*

*şi nepărtinitor în judecăţile tale.* ***R.***

*7 Căci, iată, în nelegiuire m-am născut*

*şi în păcat m-a zămislit mama mea!* ***R.***

*8 Iată, ţie îţi place adevărul în adâncul [inimii],*

*fă deci să pătrundă înţelepciunea înlăuntrul meu!*

*9 Stropeşte-mă cu isop şi voi fi curat,*

*spală-mă şi voi fi mai alb decât zăpada!* ***R.***

*10 Fă să aud [un cuvânt] de bucurie şi veselie*

*şi oasele pe care le-ai zdrobit vor tresălta!*

*11 Întoarce-ţi faţa de la păcatele mele,*

*şi şterge toate nelegiuirile mele.* ***R.***

*12 Creează în mine o inimă curată, Dumnezeule,*

*şi un duh statornic înnoieşte înăuntrul meu!*

*13 Nu mă alunga de la faţa ta*

*şi duhul tău sfânt nu-l lua de la mine!* ***R.***

*14 Dă-mi înapoi bucuria mântuirii tale*

*şi întăreşte-mă cu duh binevoitor!*

*15 Atunci voi învăţa pe cei fărădelege căile tale*

*şi cei păcătoşi la tine se vor întoarce.* ***R.***

*16 Mântuieşte-mă de sânge, Dumnezeule, Dumnezeul mântuirii mele,*

*şi limba mea va preamări dreptatea ta!*

*17 Doamne, deschide-mi buzele*

*şi gura mea va vesti lauda ta!* ***R.***

*18 Pentru că jertfele nu-ţi sunt plăcute şi, chiar dacă ţi-aş aduce,*

*arderile de tot nu te-ar mulţumi.*

*19 Jertfa mea, Dumnezeule, este duhul umil,*

*inima căită şi umilă, Dumnezeule, n-o dispreţui!* ***R.***

*20 În bunătatea ta, [Doamne], fă bine Siónului*

*şi reclădeşte zidurile Ierusalímului!*

*21 Atunci îţi vor fi plăcute jertfele de dreptate, arderile de tot şi ofrandele;*

*atunci ţi se vor oferi viţei pe altarul tău.* ***R.***

**ACLAMAŢIE LA EVANGHELIE** *2Cor 5,19*

**(Aleluia**) Dumnezeu era în Cristos împăcând lumea cu sine

 şi punând în noi cuvântul reconcilierii. **(Aleluia)**

**EVANGHELIA**

*Va fi mai mare bucurie în cer pentru*

*un păcătos care se converteşte.*

**Citire din Evanghelia Domnului nostru Isus Cristos după sfântul Luca 15,1-10**

În acel timp, toţi vameşii şi păcătoşii se apropiau de Isus, ca să-l asculte. 2 Fariseii şi cărturarii însă murmurau spunând: "Acesta îi primeşte pe păcătoşi şi mănâncă cu ei". 3 Atunci le-a spus această parabolă: 4 "Care om dintre voi, având o sută de oi şi pierzând una dintre ele, nu le lasă pe cele nouăzeci şi nouă în pustiu şi umblă după cea pierdută până când o găseşte? 5 Iar când o găseşte, o pune pe umerii săi bucurându-se 6 şi, venind acasă, îi cheamă pe prieteni şi pe vecini, spunându-le: «Bucuraţi-vă împreună cu mine, pentru că mi-am găsit oaia pierdută!» 7 Vă spun că, tot aşa, va fi mai mare bucurie în cer pentru un păcătos care se converteşte decât pentru nouăzeci şi nouă de drepţi care nu au nevoie de convertire. 8 Sau care femeie, având zece drahme, dacă pierde una dintre ele, nu aprinde lumina şi mătură casa şi caută cu grijă până o găseşte? 9 Iar când o găseşte, îşi cheamă prietenele şi vecinele, spunându-le: «Bucuraţi-vă împreună cu mine, pentru că am găsit drahma pe care o pierdusem!» 10 Tot aşa, vă spun, va fi mai mare bucurie înaintea îngerilor lui Dumnezeu pentru un păcătos care se converteşte".

*Cuvântul Domnului*

*\*Urmează meditarea în particular asupra textului evangheliei pe fundalul unor melodii de la Taize*

**În continuare, fiecare dintre noi va medita asupra textului evanghelic în particular, adresându-ne și încercând să răspundem fiecare la următoarele întrebări:**

***Ce-mi spune? Ce ne spune?***

Ca păcătos, mă simt primit de milostivirea lui Isus?

În faţa păcătoşilor mai notorii, în faţa celor care greşesc, ce atitudine am? Mă apropii, condamn, critic…?

În ce măsură pot fi în inima mea atitudini asemănătoare cu ale fariseilor şi cărturarilor?

Îl simt pe Dumnezeu ca „bunul păstor” care mă poartă cu iubire şi gingăşie pe umerii săi şi mă conduce la drumul corect?

Caut să fiu imaginea lui Isus ca „bun păstor” corectând cu milostivire pe fratele care păcătuieşte sau se rătăceşte?

Încerc să-l caut pe păcătos pentru ca să se convertească şi să se întoarcă la Dumnezeu?

Mă bucur cu sinceritate când cineva se converteşte şi regăseşte drumul mântuirii?

Împărtăşesc cu fraţii mei bucuria vederii lucrării lui Dumnezeu realizată în viaţa oamenilor?

Pot să-mi imaginez bucuria din cer?

Ce implică pentru mine astăzi cuvintele compasiune şi milostivire?

\**După încheierea meditației urmează enunțarea intențiilor personale. Între fiecare intenție se cântă Ubi caritas*

**În continuare, fiecare dintre noi, sau toți cei care doresc, pot adresa scurtele lor intenții personale lui Cristos, cu voce tare, iar după fiecare dintre ele vom cânta Ubi Cartias:**

- Doamne Isuse Cristoase te rog să-mi dai curajul necesar de a pune în practică compasiunea și milostivirea ta, ori de câte ori mi se ivește ocazia. ***R.***

***R. Ubi caritas et amor,***

***Ubi caritas Deus ibi est.***

*\*Momentul de rugăciune se încheie cu Tatăl nostru, urmat de un cântec final.*

*Tatăl nostru...*

**Cântec final -** *Speră mereu*